ไทยสมุทรเปิดตัวโฆษณาชุดใหม่สร้างแบรนด์
บริษัท ไทยสมุทรประกันชีวิตเปิดตัวภาพยนตร์โฆษณาชุดใหม่ล่าสุด ตอกย้ำภาพลักษณ์ &#8220;เพื่อนคู่ชีวิต...ตลอดไป&#8221; ที่พร้อมจะอยู่เคียงข้างทั้งในช่วงเวลาสูงสุดและต่ำสุดของชีวิต
2 มิ.ย. 2553

บริษัท ไทยสมุทรประกันชีวิตเปิดตัวภาพยนตร์โฆษณาชุดใหม่ล่าสุด ตอกย้ำภาพลักษณ์ “เพื่อนคู่ชีวิต...ตลอดไป” ที่พร้อมจะอยู่เคียงข้างทั้งในช่วงเวลาสูงสุดและต่ำสุดของชีวิต
นางนุสรา บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า หลังจากที่บริษัทฯ ได้มีการปรับเปลี่ยนภาพลักษณ์ใหม่ในปี 2552 ภายใต้สโลแกนใหม่ “เพื่อนคู่ชีวิต...ตลอดไป” ซึ่งนำเสนอมุมมองของคำว่า “เพื่อน” ในมุมมองที่หลากหลาย 5 มุมมอง 
ในปีนี้ บริษัทฯ ได้นำเสนอภาพยนตร์โฆษณาชุดที่ 2 เพื่อต่อยอดจากภาพยนตร์โฆษณาชุดที่แล้ว โดยมีการเจาะลึกมุมของคำว่า “เพื่อนที่พร้อมจะอยู่เคียงข้างทั้งในเวลาที่สูงสุดและต่ำสุดของชีวิต” ซึ่งเป็นมุมมองของคำว่าเพื่อนที่โดนใจผู้บริโภคมากที่สุดจากผลการสำรวจของบริษัทฯ หลังจากที่ได้ออกภาพยนตร์โฆษณาชุดแรกเมื่อปีที่ผ่านมา เพื่อสร้างความชัดเจนต่อภาพลักษณ์และจุดยืนของไทยสมุทรฯ ให้มากยิ่งขึ้น โดยภาพยนตร์โฆษณาชุดที่ 2 นี้ เน้นที่เอกลักษณ์ความเป็นตัวแทนประกันชีวิตของบริษัทฯ ที่เปรียบเสมือนเพื่อนที่พร้อมจะอยู่ดูแลลูกค้าทั้งในเวลาที่สูงสุดและต่ำสุดของชีวิต 
บริษัทฯ ได้มอบหมายให้ บริษัท อินสติงค์ จำกัด เป็นผู้ถ่ายทอดแนวคิดผ่านเรื่องราวที่มีเค้าโครงจากเรื่องจริงและสามารถเกิดขึ้นได้กับทุกคนที่ต้องเผชิญกับจุดที่ตกต่ำที่สุดของชีวิต แต่ยังมีตัวแทนไทยสมุทรฯ ที่พร้อมและเต็มใจที่จะเข้ามาดูแลอย่างจริงใจ ให้ความเอาใจใส่อย่างใกล้ชิด และอยู่เคียงข้างตลอดเวลา โดยได้มีการใช้เพลง “เพื่อนคู่ชีวิต” ขับร้องโดย ปั่น-ไพบูลย์เกียรติ เขียวแก้ว เป็นเพลงประกอบภาพยนตร์โฆษณา ซึ่งเป็นเพลงของไทยสมุทรฯ ที่มีความหมายเกี่ยวกับเรื่องราวของเพื่อนที่พร้อมจะอยู่เคียงข้างทั้งในช่วงที่มีความสุขและทุกข์ เปรียบเสมือนไทยสมุทรที่อยู่เคียงคู่ดูแลลูกค้าตลอดระยะเวลา 61 ปีที่ผ่านมาและตลอดไป
สื่อโฆษณาดังกล่าวประกอบด้วยภาพยนตร์โฆษณาทางโทรทัศน์ชุด “เมื่อคุณต้องการเพื่อน” ที่ดำเนินเรื่องด้วยตัวละครในวัยทำงานที่ผ่านช่วงเวลาของการมีเพื่อนมากมายจนถึงช่วงเวลาที่ไม่เหลือใคร แต่ในที่สุดก็ยังมี “เพื่อน” จากไทยสมุทรฯ เข้าไปดูแลด้วยความจริงใจอย่างใกล้ชิด ภาพยนตร์โฆษณาชุดนี้มีความยาว 60 วินาที และเวอร์ชั่นความยาว 30 วินาทีโดยเริ่มออกอากาศตั้งแต่วันที่ 17 พฤษภาคม ที่ผ่านมา เพื่อสร้างกระแสการรับรู้ให้ชัดเจนและกว้างขวางไปยังกลุ่มเป้าหมายมากยิ่งขึ้น